b'\n_START_ARTICLE_\nLenkijos himnas\n_START_SECTION_\nIstorija\n_START_PARAGRAPH_\nPirminio teksto autorius Juzefas Vybickis (J\xc3\xb3zef Wybicki) suk\xc5\xabr\xc4\x97 Lenk\xc5\xb3 legionieri\xc5\xb3 dain\xc4\x85 1797 m. liepos 16-19 dienomis  Emilijos Red\xc5\xbeo mieste  Italijoje. Daina buvo skirta Lenk\xc5\xb3 legionams, vadovaujamiems Jano Henriko Dombrovskio, prie\xc5\xa1 jiems i\xc5\xa1vykstant \xc4\xaf Napoleono vadovaujam\xc4\x85 kampanij\xc4\x85 Italijoje. Pirm\xc4\x85 kart\xc4\x85 daina grota liepos 20 dien\xc4\x85, palydint legionierius jiems i\xc5\xa1\xc5\xbeygiuojant i\xc5\xa1 Emilijos Red\xc5\xbeo \xc4\xaf Milan\xc4\x85. Jau po m\xc4\x97nesio Dombrovskis ra\xc5\xa1\xc4\x97 Vybickiui \xe2\x80\x9eKariams vis labiau ir labiau patinka tavo daina\xe2\x80\x9c Greitai i\xc5\xa1populiar\xc4\x97jusi tarp legionieri\xc5\xb3 ir Lenkijoje daina simbolizavo nor\xc4\x85 atkurti Lenkijos valstyb\xc4\x97s nepriklausomyb\xc4\x99, prarast\xc4\x85 2 metais anks\xc4\x8diau._NEWLINE_\xc4\xaek\xc5\xabrus Lenkijos kunigaik\xc5\xa1tyst\xc4\x99 Legionieri\xc5\xb3 daina i\xc5\xa1populiar\xc4\x97jo ir pa\xc4\x8dioje Lenkijoje, Ta\xc4\x8diau neilgai gyvavusi kunigaik\xc5\xa1tyst\xc4\x97 nepripa\xc5\xbeino dainos kaip oficialaus himno. Po Napoleono sutriu\xc5\xa1kinimo carin\xc4\x97s Rusijos ir Pr\xc5\xabsijos vald\xc5\xbeia u\xc5\xbedraud\xc4\x97 \xc5\xa1i\xc4\x85 patriotin\xc4\x99 dain\xc4\x85 1815 metais. Pakartotinis draudimas priimtas 1860 metais. Ta\xc4\x8diau daina jau buvo i\xc5\xa1populiar\xc4\x97jusi ir neatsiejama nuo i\xc5\xa1sivadavimo jud\xc4\x97jimo. Ypating\xc4\x85 populiarum\xc4\x85 ji tur\xc4\x97jo 1830 ir 1863 m. sukilim\xc5\xb3 metu, o jos variacijos \xe2\x80\x93 Taut\xc5\xb3 pavasario metu._NEWLINE_Lenkijai atgavus nepriklausomyb\xc4\x99 po Pirmojo pasaulinio karo 1918 metais Dombrovskio mazurka de facto tapo \xc5\xa1alies himnu. Oficialiu himnu pripa\xc5\xbeinta 1926 metais, po pusme\xc4\x8dio priimtas galutinis \xc5\xbeod\xc5\xbei\xc5\xb3 ir muzikos variantas, i\xc5\xa1lik\xc4\x99s iki \xc5\xa1i\xc5\xb3 dien\xc5\xb3_NEWLINE_Pirm\xc4\x85 kart\xc4\x85 Dombrovskio mazurka kaip himnas konstitucijoje \xc4\xaftvirtinta Lenkijos Liaudies Respublikoje 1976 metais.'